Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д. Т. од Скопје, поднесена против Решението на Агенцијата за храна и ветеринарство, по предметот Барање за пристап до информации од јавен карактер, на 24.04.2023 година, го донесе следното

**Р Е Ш Е Н И Е**

1. Жалбата изјавена од Д. Т. од Скопје, поднесена против Решението на Агенција за храна и ветеринарство бр. 03-972/2 од 28.03.2023, заведена во Агенцијата под бр.08-149 на 07.04.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. Решението на Имателот на информација бр.03-972/2 од 28.03.2023 година **СЕ ПОНИШТУВА**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, Д. Т.од Скопје, на 24.03.2023 година поднел Барање за пристап до информации од јавен карактер до Агенцијата за храна и ветеринарство, со кое побарал да му се достави следната информација:

„Примерок од Изјавите од А. Г., Р. И., Г. Н., М. С., Б. К., А. М., С. М., П. Р. и Т. К. вработени во Секторот за здравствена заштита и благосостојба на животните изјавени врз основа на барање број 04-534/1 од 14.02.2023 година од Вања Кондратенко, Раководител на Секторот за здравствена заштита и благосостојба на животните.“

Постапувајќи по оваа Барање, Имателот на информации на Барателот му доставил Решение бр. 03-972/2 од 28.03.2023 година за негативен одговор на барање. Во Решението е наведено дека: „...Ве известуваме дека согласно чл.10 ст.1 од Законот за заштита на личните податоци (Сл.Весник бр.42 од 16.02.2020 година) обработката на личните податоци е законита, само ако и до оној степен доколку е исполнет најмалку еден од посочените услови во дадената одредба односно во конкретниот случај:

-субјектот на лични податоци дал согласност за соработка на неговите лични податоци за една или повеќе конкретни цели. Со оглед дека за бараните изјави нема изрична согласност за нивна обработка за друга цел освен за таа за која се дадени немаме законски основ да ги дадеме на трети лица.“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-149 на 07.04.2023 година. Во Жалбата е наведено: „...Бидејќи информација од јавен карактер е информација во било која форма што го создал или со која располага имателот на информацијата и тргнувајќи од фактот дека со моето право за пристап до јавни информации ќе се овозможи еднаков третман на граѓаните пред законите сметам дека Агенцијата за храна и ветеринарство како имател на документите (изјавите) кои се создадени во самата институција е должна истите да ми ги достави на мое барање.“.

Агенцијата со електронски допис бр.08-149 од 10.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 12.04.2023 година, преку електронска пошта достави Одговор на жалба бр.03-972/4 од 11.04.2023 година, заведен во Агенцијата под бр.08-149. Во Одговорот е наведено дека: “...сметаме дека е неоснована и остануваме во целост на одговорот на Решението за негативен одговор на барање за пристап до информации од јавен карактер бр.03 972/2 од 28.03.2023 година...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето за пристап до информации од јавен карактер, поради следните причини:

Имателот на информации со оспореното решение одбива пристап до бараната информација само согласно Законот за заштита на личните податоци, а не и согласно член 6 став 1 од Законот за слободен пристап до информации од јавен карактер, како Lex Specialis за слободниот пристап до информации од јавен карактер.

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Во конкретниот случај, тестот на штетност воопшто не се споменува во образложението на оспореното решение, односно не е утврдено дека последиците врз интерсот кој се заштитува се поголеми од јавниот интерес утврден со закон.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**